Frps bystyrerepresentant Christoffer Thomsen mener man bør kutte ut tidsdifferensierte bompenger i den kommende fellesferien.

Under onsdagens bystyre spurte han byrådet om det virkelig var nødvendig med rustidsavgift i sommer.

– I fellesferien er det betraktelig mindre trafikk og det er hgen kødannelse om morgen og ettermiddag. Tidsdifferensierte bompenger ble innført med den hensikt å få ned biltrafikken i de periodene på døgnet hvor det var fare for kødannelse.

– Når det i fellesferien er betraktelig mindre biler på vegen er det antageligvis ikke behov for tidsdifferensierte bompenger, sa Thomsen.

I februar ble det innført rushtidsavgift i Bergen.Det vil si at du som vanlig bilist må betale 45 kroner i morgen- og ettermiddagsrushet. Unntaket er lørdag og søndag.

Forskjell på helligdager og ferie

Thomasen spurte om ikke byrådet ville sørge for at tidsdifferensierte bompenger ikke innkreves i fellesferien.

Byutviklingsbyråd Anna Elisa Tryti sa at det ikke var mulig fordi det var inngått statlige avtaler. Min oppfatning er at vi ikke har frihet til å gjøre dette, sier hun.

Thomsen lurte deretter på hvorfor man slapp rushtidsavgift i påsken.

Det gjorde byråd Tryti usikker da hun ikke var i byen i påsken, men hun fikk god hjelp av ordfører Marte Mjøs Persen (Ap) som forklarte at det handlet om at det er forskjell på ferie og helligdager.

BA skrev tidligere om at man slipper rushtidsavgift i påsken.

Den gangen svarte Tryti:

– Ordningen slik den nå er, ble utformet av forrige byråd og vedtatt i Stortinget like før jul. Hensikten med ordningen er ikke bare å spre trafikken over døgnet, men å få flere over på kollektiv, påpeker byråden.